《重建神秀楼追和忠定公韵》
宋代·赵必愿

维兹城南楼，废兴端有时。昔我忠定公，楼成旋西归。

拜厅惭匪肖，易麾繇好溪。循环六十载，乌兔惊梭飞。

吁嗟古雉堞，巨浸堕藩篱。陶甓既还旧，更创如有期。

岁事喜中稔，度材授工师。非敢侈轮奂，聊尔遵先规。

江山展图画，栏槛倚晴晖。肯堂久在念，今我身则夷。

辽鹤去不返，遗墨犹淋漓。一时剩篇咏，皆表而出之。

登眺惟畴昔，未觉此举非。落成灯火夜，万点天星移。

潮生月在浦，酒阑风满衣。幸继前人躅，敬和前人词。

斯楼傥不朽，庶慰蒸湘悲。

作者简介：（?—1249）饶州馀干人，字立夫。赵崇宪子。宁宗嘉定七年进士。知崇安县，兴学校，行义役，革弊政，上下称便。历知全、处、台等州，所至拨仓谷救荒，政绩大著。理宗端平间，迁太府寺丞、右司郎中等职。累迁权户部尚书，以直言迕宰臣论罢。淳祐五年，起知福州、福建安抚使，平易近民，忠信勤政，尤留意武备。